Firestone Tire and Rubber Company

Firestone Tire and Rubber Company ble etablert av Harvey Firestone sent i 1900 for å levere luftfylte dekk til vogner og andre hjulkjøretøy. Da bilen ble mer vanlig, så Firestone potensialet i dette nye markedet og sikret seg en kontrakt på leveranser av dekk til biler produsert av Ford Motor Company. Harvey Firestone, Henry Ford, Thomas Edison og biologen John Burroughs kalte seg «vagabondene» og foretok en rekke campingturer sammen i årene 1916-24. I mellomkrigstiden fant Firestones laboratorier en metode for å spinne gummi til lange tråder som ble vevd til elastiske plagg. Dette «garnet» ble kalt Controlastic rubber yarn og egnet seg spesielt til dameundertøy og badedrakter som holdt figuren stramt på plass, «the elastic that lasts». Svake resultater over lang tid gjorde at Firestone ble solgt til den japanske dekkprodusenten Bridgestone i 1988. Virksomheten til Bridgestone og Firestone i Nord-Amerika er nå lokalisert til Nashville, Tennessee. Firestone og Ford var nære venner, og fra 1906 gikk Ford nærmest i partnerskap med Firestone-selskapet ved å bruke Firestone-dekk til bilene han produserte. Men i 1990 innledet de to selskapene, Ford og Firestone, det som skulle bli en av de lengste konfliktene da Ford samme år satte Ford Explorer i produksjon med dekk fra Firestone, men nå produsert av japansk-eide Bridgestone. Denne bilmodellens allsidighet (firehjulstrekk) gjorde den egnet både til off-road-kjøring og hverdagslige runder i bygatene. Med 30 år på baken var Ford Explorer fortsatt en bestselger i Nord-Amerika. Men som flere tidligere SUV'er hadde Explorer problemer med stabilitet, og på hele 1990-tallet innløp det klager på Explorers Firestone-dekk. Ford foretok sin egen etterforskning av saken, og bekreftet at Firestone-dekkene hadde et forferdende antall feil. Likevel kom et utvalg nedsatt av senatet til at både Ford og Firestone hadde unnlatt å rapportere dette. Det ble anslått at rundt 200 personer omkom i ulykker forårsaket av feil på Firestones dekk. Referanser Eksterne lenker (en) Offisielt nettsted (en) Firestone – kategori av bilder, video eller lyd på Commons